Papersnake/gushiwen huggingface dataset:
百花台
曾巩（宋代）

烟波与客同樽酒，风月全家上采舟。
莫问台前花远近，试看何以武陵游。
风雨旬日春後始晴
陆游（宋代）

风吹过雁作斜行，雨洗残梅只淡香。
南浦春回波渐绿，东庵睡起日初长。
诗囊属稿惭新思，博齿争豪悔昔狂。
莫向晴窗对明镜，朱颜减尽鬓苍苍。
十喻诗五首 其三 灵空诗
萧衍（南北朝）

物情异所异，世心同所同。状如薪遇火，亦似草行风。

迷惑三界薪，颠倒六趣中。五爱性洞远，十相法灵冲。

皆从妄所妄，无非空对空。
浪淘沙
吕渭老（宋代）

倚枕数更筹。清夜悠悠。竹风荷露小窗秋。往事迷人浑不省，总露离愁。

无赖露横眸。济楚风流。一时搂揽著心头。调数梦魂将我去，明月重楼。
赴陈留二首
陈与义（宋代）

草草一梦阑，行止本难期。
岁晚陈留路，老马三振鬐。
自看鞭袖影，旷野日落迟。
柳林行不尽，想来见春时。
点点羊散村，阵阵鸿投陂。
城中那有此，触处皆新诗。
举手谢路人，醉语勿瑕疵。
我行有官事，去作三年痴。
遥闻避谷仙，阅世河水湄。
时从玩木影，政尔不忧饥。
挽新市张监酒三首
黄榦（宋代）

捧檄来新市，逢人说旧官。
腊残千醆熟，春到万家欢。
不见文移急，惟闻酒禁宽。
摩挲石梁柱，挽仰叹才难。
送津赴绍兴倅八首
吴芾（宋代）

当年我镇卧龙山，曾种千花与万竿。
岁久不知无恙否，因来且为报平安。
贺高中书兼崇政殿说书三首
岳珂（宋代）

迩联咨夕访，清问切辰猷。
博学今中垒，遐征古上游。
齿寒当预计，身履即良筹。
颇牧岂云远，隐忧其有瘳。
同丘子服游芦峰以岭上多白云分韵赋诗得白字
朱熹（宋代）

登岩出嚣尘，入谷媚泉石。悠然惬幽趣，不觉几朝夕。

高寻倦冢顶，旧赏叹陈迹。仰惭仙人杖，俯愧谢公屐。

昨日吾弟来，勇往意无斁。今晨蓐食罢，千仞一咫尺。

心期未究竟，眼界已开辟。浮野众麓青，萦云两川白。

须臾互吞吐，变化已今昔。旷若尘虑空，悲哉人境窄。

平生有孤念，万里思矫翮。感此复冲然，胡为尚形役。
秋溪
李廌（宋代）

秋溪已澄彻，山色贮溪中。
云度前洲白，霞生别峤红。
波澜寒自监，鱼雁共游空。
弃置功名念，羊裘作钓翁。
前日探梅李元翁以疾不往和诗有玉华野人多病恼独守寒炉煨芋魁句复用前韵约同赏
王十朋（宋代）

西湖十里真佳哉，百花未放梅先开。吾侪好事颇成癖，探春不惮冲风埃。

李生不出苦病恼，书阅肘后占河魁。胆瓶相对数点雪，锦肠写出飘然才。

人如西湖有涵养，句与和靖争奇瑰。重寻胜游有新约，湖山准拟诗仙来。

寒炉蹲鸱不必煨，为花痛饮拚千杯。愿君及早理杖屦，莫令立马头频回。
奉和初春幸太平公主南庄应制
李峤（唐代）

主家山第接云开，天子春游动地来。
羽骑参差花外转，霓旌摇曳日边回。
还将石溜调琴曲，更取峰霞入酒杯。
銮辂已辞乌鹊渚，箫声犹绕凤皇台。
菩萨蛮 其三 有感
吕采芝（清代）

东皇既漏春消息。雨丝风片摧何急。镇日画帘斜。无心阅岁华。

满庭芳草绿。知否眉峰蹙。和泪證前因。始终却负君。
送别
许丽京（清代）

萋萋芳草绿，又是暮春时。灼灼桃花放，难为送别悲。

马嘶国门外，舟傍潞河涯。此去多烟水，何人共赋诗。
同
朱槔（宋代）

淇澳渭川那复梦，而今天遣出南方。要观大节须霜雪，莫说此南无肺肠。

照水形容殊不恶，临风言语一何长。山僧岂识留连意，千里故人逢异乡。
送严侍御充东畿观察判官
刘长卿（唐代）

洛阳征战后，君去问凋残。云月临南至，风霜向北寒。

故园经乱久，古木隔林看。谁访江城客，年年守一官。
极相思令
谭意哥（宋代）

湘东最是得春先。和气暖如绵。清明过了，残花巷陌，犹见秋千。
对景感时情绪乱，这密意、翠羽空传。风前月下，花时永昼，洒泪何言。
石景山东望
玄烨（清代）

车书混一业无穷，井邑山川今古同。地镇崚嶒标异秀，凤城遥在白云中。
寄沈山子
李符（清代）

自课童耕十亩田，古桥村落结庐偏。邻共过屋捎吟袖，畬水成溪活钓船。

屐响柴门诗弟子，坛开竹墅酒神仙。缫丝径里踟蹰别，惆怅西风又飒然。
白莲社
欧大任（明代）

净土莲曾几度开，游人今日有宗雷。高僧若结云中社，谁更攒眉不肯来。
颂古三十六首
释惟一（宋代）

电光石火箭锋机，父倒行兮子逆施。
力敌势均难辨别，一双无孔铁门槌。
州将和丁内翰寄题延州龙图新开柳湖五阕
宋祁（宋代）

浚湖栽柳重城下，弄水攀条三岁中。
谁见使君欹帽处，鸭头波上雪花风。
深潭飞龙
黄泳（宋代）

水国泉多异，澳深浪鼓山。风雷腾地窟，霖雨出天关。

波静难窥影，云兴仰识颜。千寻同谷穴，疑上禹门间。
王季木招饮济上高林堂
范景文（明代）

风物何时最爽森，除将秋霁是春阴。客因同调成孤赏，地以高林畅远心。

梅影偏宜灯下取，竹香细向酒中寻。眼前未尽氛埃气，欲掬寒泉洗碧岑。
遇道者
张蠙（唐代）

数里白云里，身轻无履踪。故寻多不见，偶到即相逢。

古井生云水，高坛出异松。聊看杏花酌，便似换颜容。
三衢胡定愍祠诗
朱翌（宋代）

把酒论诗建业城，三年金石见交情。
罗池忽待中流泊，姑蔑应交剧雨倾。
直道岂知人负我，英姿如在死犹生。
炉香销尽丛祠晚，独对西风泪臆横。
夏弹琴（一作刘希戬诗，又作刘希夷诗）
刘戬（明代）

碧山本岑寂，素琴何清幽。弹为风入松，崖谷飒已秋。

庭鹤舞白雪，泉鱼跃洪流。予欲娱世人，明月难暗投。

感叹未终曲，泪下不可收。呜呼钟子期，零落归荒丘。

死而若有知，魂兮从我游。
五方帝
佚名（隋代）

玉琯均和，金风候气。
神其格思，同粢洁币。
九台顺成，群物茂遂。
降福无疆，德泽光被。
蝶恋花
张抡（宋代）

绝想凝真天地表。九□□□，□□□□□。行处旌幢参羽葆。五□随□□□□。

□□神仙春不老。烟□□□，□□□□□。□□□□多与少。下窥海□□□□。
桂枝香（和詹天游就访）
赵功可（宋代）

晓天凉露。天上玉箫吹，飞声如雨。金阙高寒，闲却一庭梅雨。雨雨八表尘埃梦，把文章、洗空千古。精神一似，风裳水佩，兰皋蘅浦。

看万里、跳龙跃虎。甚花娇英气，剑清尘妩。憔悴江南，应念小窗贫女。朱楼十二春无际，倚苍寒、青袖如故。茶香酒熟，月明风细，试教歌舞。
颂古一百二十一首 其三十九
释宗杲（宋代）

凿坏十方常住地，三钱使尽露尸骸。罗山古佛虽灵验，未免将身一处埋。
园中无处无花触目皆是故作此自嘲
玄烨（清代）

无花无酒亦氤氲，况有清香到处闻。万紫千红虽瞬息，古稀吟咏忘辛勤。
一滴泉
杨长孺（宋代）

法眼三泓井，曹溪一滴泉。
经秋杜宇血，遗老径山禅。
衲子非常释，丛林别是天。
诸方多少泪，分洒汝江边。
澎湖杂咏 其十九
陈廷宪（清代）

钲鼓喧哗闹九衢，一条草簟当氍毹。舳舻亦到江南地，曾听钧天广乐无。
咏史
陈普（宋代）

谢瞻屋里立篱墙，似水弘微粪也尝。康乐始兴门户尽，聿脩祖德独柴桑。
送卢处道提刑陕西
陈思济（元代）

绣衣直指上长安，白简风生吏胆寒。三辅舆情应日望，九秋一鹗上霄抟。

吟边嵩华云间供，画里周秦马上看。到后相逢李夫子，谓余白发已阑干。
澹归和尚坐上逢查伊璜先生初至羊城
黎延祖（明代）

海气函秋橘柚黄，满城悲角落微霜。高僧坐上初来客，出世文中最擅场。

载酒游时怜寂寞，怀铅到处记荒凉。蓼莪涕雪因君感，慰读新编第几章。
次季和宿龙泉寺遇雪韵
孙应符（宋代）

同入招提宿，初从城市归。雪轻浑欲舞，云冻不成飞。

客去寻溪棹，僧来叩竹扉。篱边一枝玉，漏泄化工机。
送巴州杨使君
韩翃（唐代）

白云县北千山口，青岁欲开残雪后。前驱锦带鱼皮鞮，

侧佩金璋虎头绶。南郑侯家醉落晖，东关陌上著鞭归。

愁看野马随官骑，笑取秦人带客旗。使者下车忧疾苦，

豪吏销声出公府。万里歌钟相庆时，巴童声节渝儿舞。
村中
陈辉（宋代）

隐隐孤村近碧峰，朝来但觉晓云浓。疏狂到处难为客，懒散无心学老农。

草屋寒烟迷橘柚，竹桥秋水映芙蓉。寂寥幸有园林趣，为觅奇岩路几重。
狄（一作秋）浦
罗隐（唐代）

晴川倚落晖，极目思依依。野色寒来浅，人家乱后稀。
久贫身不达，多病意长违。还有渔舟在，时时梦里归。
送施知院洪帅
韩淲（宋代）

便好槐庭听报麻，少迟江右建高牙。使华仕路应争羡，昼绣乡闾合共誇。

别院笙歌开祖席，满城桃李正飞花。不知谁下陈蕃榻，且看儿童竹马遮。
送广东潘帅移镇湖南十口号
曾丰（宋代）

广州初怨失吾侯，径入中都为借留。
上诏广人好归去，朕心先已许潭州。
偈颂一百零二首
释绍昙（宋代）

韩柳肺肠，苏黄骨髓。
点著禅衣，香风匝地。
七十二峰增秀气。
续古诗十首
白居易（唐代）

戚戚复戚戚，送君远行役。行役非中原，海外黄沙碛。

伶俜独居妾，迢递长征客。君望功名归，妾忧生死隔。

谁家无夫妇，何人不离坼。所恨薄命身，嫁迟别日迫。

妾身有存殁，妾心无改易。生作闺中妇，死作山头石。

掩泪别乡里，飘飖将远行。茫茫绿野中，春尽孤客情。

驱马上丘陇，高低路不平。风吹棠梨花，啼鸟时一声。

古墓何代人，不知姓与名。化作路傍土，年年春草生。

感彼忽自悟，今我何营营。

朝采山上薇，暮采山上薇。岁晏薇亦尽，饥来何所为。

坐饮白石水，手把青松枝。击节独长歌，其声清且悲。

枥马非不肥，所苦常絷维。豢豕非不饱，所忧竟为牺。

行行歌此曲，以慰常苦饥。

雨露长纤草，山苗高入云。风雪折劲木，涧松摧为薪。

风摧此何意，雨长彼何因。百丈涧底死，寸茎山上春。

可怜苦节士，感此涕盈巾。

窈窕双鬟女，容德俱如玉。昼居不逾阈，夜行常秉烛。

气如含露兰，心如贯霜竹。宜当备嫔御，胡为守幽独。

无媒不得选，年忽过三六。岁暮望汉宫，谁在黄金屋。

邯郸进倡女，能唱黄花曲。一曲称君心，恩荣连九族。

栖栖远方士，读书三十年。业成无知己，徒步来入关。

长安多王侯，英俊竞攀援。幸随众宾末，得厕门馆间。

东阁有旨酒，中堂有管弦。何为向隅客，对此不开颜。

富贵无是非，主人终日欢。贫贱多悔尤，客子中夜叹。

归去复归去，故乡贫亦安。

凉风飘嘉树，日夜减芳华。下有感秋妇，攀条苦悲嗟。

我本幽闲女，结发事豪家。豪家多婢仆，门内颇骄奢。

良人近封侯，出入鸣玉珂。自从富贵来，恩薄谗言多。

冢妇独守礼，群妾互奇邪。但信言有玷，不察心无瑕。

容光未销歇，欢爱忽蹉跎。何意掌上玉，化为眼中砂。

盈盈一尺水，浩浩千丈河。勿言小大异，随分有风波。

闺房犹复尔，邦国当如何。

心亦无所迫，身亦无所拘。何为肠中气，郁郁不得舒。

不舒良有以，同心久离居。五年不见面，三年不得书。

念此令人老，抱膝坐长吁。岂无盈尊酒，非君谁与娱。

揽衣出门行，游观绕林渠。澹澹春水暖，东风生绿蒲。

上有和鸣雁，下有掉尾鱼。飞沉一何乐，鳞羽各有徒。

而我方独处，不与之子俱。顾彼自伤己，禽鱼之不如。

出游欲遣忧，孰知忧有馀。

春旦日初出，曈曈耀晨辉。草木照未远，浮云已蔽之。

天地黯以晦，当午如昏时。虽有东南风，力微不能吹。

中园何所有，满地青青葵。阳光委云上，倾心欲何依。
虞美人 再柬雯卿
汪淑娟（清代）

秋千影落闲庭院。明月移花转。几天不挂玉帘钩。难道春来总是、不梳头。

绿窗还是摊书好。何苦寻烦恼。自家去验小腰肢。却比垂杨肥了、那丝丝。
元丰己未三院东阁作·己未九月予赴鞫御史闻
苏颂（宋代）

词源远远蜀江流，风韵琅琅舜庙球。
拟策进归中御府，文章传过带方州。
未归纶阁时称滞，再换铜符政并优。
叹惜钟王行草笔，却随诸吏写毛头。
和府判给事登叠嶂楼喜雨韵
林宗放（宋代）

风流不独占才名，水镜冰壶表里清。
千里溪山娱暇日，一天风雨送秋声。
饱聆玉屑霏谈尘，灿睹骊珠出管城。
卧辙遮留能几日，卷帘烟景若为情。
祖龙词
熊皦（唐代）

平吞六国更何求，童女童男问十洲。

沧海不回应怅望，始知徐福解风流。
偈颂六十首
释昙华（宋代）

禅禅，更不相煎。
坐底自坐，眠底自眠。
大家安乐，无法可传。
禅禅，曹洞五位，
临济三玄。大年三十夜，
脚踏地，头顶天。
禅禅，不直半文钱。
海枯终见底，人死脚皮穿。
慈母画像赞
释慧昌（宋代）

前身女，后身男，清净摩尼触处参。应现顿忘前后际，从今青出胜于蓝。
送洪承信儒发西上
王迈（宋代）

诗赋不直一杯水，明经谈笑博青紫。两石争如识一丁，长枪得胜毛锥子。

夫君稽古岁月深，雕虫童习素所耻。奋身刀剑亦借径，未能免俗聊尔耳。

朝来免胄翰墨场，妙发穿杨三昧矢。神人换鼻许正郎，朱衣点头相行李。

仙霞绝顶雪漫天，快上扶摇九万里。明春跃马白玉京，都人争看龙烧尾。

应笑向来点额人，方上桥门趋剑履。便须破费千黄金，邀侬一醉长安市。
阙题 其二
王玠（宋代）

出郭寻芳寺，逢僧话旧游。光阴浑逆旅，身世自虚舟。

月落诸天静，猿啼万壑幽。定心泉下水，长护绿云流。
却寄
龚諴（清代）

江东才人才厉锐，之子拔戟树一队。用师可进不可退，攻无坚城当者碎。

扁舟曾梦浮吴淞，云帆高挂拂九峰，割鲜三泖鲈腮红。

入门大笑四壁空，东头老屋陆士龙。
金人捧露盘 旅寓雾门精舍
万廷仕（清代）

似天风，卷秋叶，飏虚空。听严城，几点疏钟。尘埃不到，数椽精舍驻孤筇。

禅关尽日掩长磬，互答吟虫。

一天愁，连夜雨，相伴住，越吟中。对灯灺，幢影朦胧。

凄凉客梦，飞飞蝴蝶任西东。海天月出，渐窥户、何处丝桐。
夜半乐 春夜观小伶演葛衣剧
陈维崧（清代）

当时江左才调，乐安任仿，风丽推无偶。记骠骑陪轩，秘书把袖。

青宫好士，朱门结客，更闻出入宫辇，翱翔苑囿。奈玉树、人世偏难久。

诸郎憔悴至此，西华东里，南容北叟。漫细数、平生密亲懿友。

葛帔谁嗟，练裙畴惜，可怜野鲜动轮，门稀渍酒。相此事、将毋古今有。

阅此不觉，满泻琼舟，狂斟玉斗。我论绝交君信否。

倘然疑，君再听、当筵红豆。算兰簿、何必筹身后。清歌且喜帘垂绣。
隔浦莲近
彭元逊（宋代）

夜寒晴早人起。见柳知新翠。撼树试花意。两蜂狂救堕蕊。见著羞懒避。春都在，时节到愁地。

屏间字。香痕半掏，误期一一曾记。朱弦谩锁，不会近番慵脆。强踏秋千似醉里。扶下，眼花踮踮飞坠。
醉题
杜牧（唐代）

金镊洗霜鬓，银觥敌露桃。醉头扶不起，三丈日还高。
苏州寒食日送人归觐
李频（唐代）

江城寒食下，花木惨离魂。几宿投山寺，孤帆过海门。

□声泼火雨，柳色禁烟村。定看堂高后，斑衣灭泪痕。
白鸽
徐夤（唐代）

举翼凌空碧，依人到大邦。粉翎栖画阁，雪影拂琼窗。

振鹭堪为侣，鸣鸠好作双。狎鸥归未得，睹尔忆晴江。
谒陆象山先生祠
傅潢（清代）

崇祠孤涌万峰裹，白昼冥冥乱烟锁。客行畏湿此少休，茶灶松房安插妥。

图书万卷藏何处，但见灵台一寸炬。静坐不觉身堕空，乾坤俨另辟门户。

偶噎何至并食弃，勿怪纷纷来群议。虽有功臣如姚江，已成铁案难翻异。

大江东去路日苦，泥陷沙沈讵堪数。果得惺惺常此居，亦胜荒芜一片土。
扬州慢·淮左名都
姜夔（宋代）

淳熙丙申至日，予过维扬。夜雪初霁，荠麦弥望。入其城，则四顾初条，寒水自碧，暮色渐起，戍角悲吟。予怀怆然，感慨今昔，因自度此曲。千岩老人以为有《黍离》之悲也。

淮左名都，竹西佳处，解鞍少驻初程。过春风十里，尽荠麦青青。自胡马窥江去后，废池乔木，犹厌言兵。渐黄昏，清角吹寒，都在空城。
杜郎俊赏，算而今，重到须惊。纵豆蔻词工，青楼梦好，难赋深情。二十四桥仍在，波心荡，冷月无声。念桥边红药，年年知为谁生？
新桥
李光（宋代）

贾客船回泊暮潮，夜凉乘月卧吹箫。两堤更拟栽垂柳，掩映荆溪罨画桥。
春日饮韩懋庭楚带碧亭
张嗣纲（明代）

系马城西市，振衣江上亭。波光环槛绿，山色送帘青。

画栋花涵室，纱窗墨染屏。主人频洗笔，索写换鹅经。
满庭芳 上程宪卓，程尚书大昌侄
李刘（宋代）

郑履声传，倪经业绍，半千贤运重开。妙年阔步，高折桂枝回。

卿重郎星历遍，都贪把、符竹南来。棠阴永，仍持玉节，臬事副钦哉。

吾生，真幸会，旧家桃李，曾费栽培。更春风次第，吹到寒荄。

遥望绂麟祥旦，霄躔邈、阻奉琅杯。谁知道，清源路远，直上即蓬莱。
广漠亭二首和陈宪益之旧韵
程公许（宋代）

百乘去为天下宰，暮年岭瘴隔京都。
君看封禁严边琐，力碎调京此范模。
赤舄偿来金铉贵，青衫依依旧纸糊。
秦关北望烟云渺，何日重还旧地图。
再到襄阳访问旧居
白居易（唐代）

昔到襄阳日，髯髯初有髭。今过襄阳日，髭鬓半成丝。

旧游都是梦，乍到忽如归。东郭蓬蒿宅，荒凉今属谁。

故知多零落，闾井亦迁移。独有秋江水，烟波似旧时。
沁园春·启诉芳年
侯善渊（元代）

启诉芳年，猛悟回头，纵情任真。弃父娘兄嫂，妻男侄女，孤云野鹤，二十馀春。风瑞漂萍，随方安分，一任交人笑我慵。君休怪，厌浮生虚矫，省悟前身。明知相外元神。灿宝净无瑕绝点尘。易四时乘驭，指天为盖，地权为载，日月为轮。辗破星河，冲开牛斗，聚散浮空五色云。通三界，现虚皇圣祖，元始天尊。
为张四明作
曾几（宋代）

一生所闻张仲蔚，闭门蓬蒿深几尺。
迩来伐竹声丁丁，手披榛丛待三益。
径中踏破苍苔色，定是幽人芒屦迹。
莫将车边两轮赤，夺此千竿一池碧。
九日月中对菊同禧伯郎中赋六首 其二
张本（明代）

九日馀香伴月明，一觞亦足畅幽情。青楼夜半琵琶语，不说人间有此清。
寿总宪袁聚霞翁八十一
邓云霄（明代）

南极星连牛女近，东莱山涌渤溟长。羊城昔号神仙窟，桂水今开翰墨场。

既邻勾漏烟云杪，又接罗浮紫翠旁。水碧沙明相映秀，地灵人杰互呈祥。

崧岳降神来上界，岁星谪籍在南方。霞标远纵天中步，蟾阙先攀月里香。

作宰和风吹麦秀，行春雊雉集柔桑。露盈百里栽花满，云起双凫逼汉翔。

听讼棠阴思召伯，埋轮都下惮张纲。骢散五花鸣玉勒，冠高一角耸神羊。

直气人传殿上虎，威声先走道旁狼。回天大力垂青史，焚草高斋挂皂囊。

官有转移仍服豸，台分内外总飞霜。辕门鼓角声偏壮，玉帐旌旗气倍扬。

挥斧将坛催插羽，提兵蛮部促擒王。曾闻归燕巢林木，重见衣鸿足稻粱。

氛祲万山消瘴疠，妖星千里落锋铓。吉甫文臣兼武备，伏波辟土更开疆。

荆楚藩篱撑半壁，滇黔衽席倚全匡。军中韩范收犀甲，沼上夔龙待雁行。

屹屹擎天标玉柱，迢迢渡海架金梁。谁云薏苡为怀宝？顿忆莼鲈返故乡。

侯印未酬班定远，丰碑空纪杜当阳。囊俸只留田种福，籯金还置墨为庄。

诸郎各振青云翮，老子宜开绿野堂。白发双吹鸣凤管，碧溪独敞卧龙冈。

种成花柳如韦曲，植就蘅兰类楚湘。贺燕几回翔舞袖，迁莺百啭巧调簧。

翚飞杰阁遥侵汉，尘隔仙居若望洋。半掩筠帘烟外榭，轻摇桂楫月中航。

烂柯对客频敲局，垂饵临溪或钓璜。报道蒲轮征宿老，宜登枫陛辅新皇。

非缘白鹤能留驾，为厌红尘懒束装。小草出山嗤孟浪，古松幽壑保贞刚。

时礼空王翻贝叶，静看仙箓检砂床。香粳屡施斋僧饭，明水频供浴佛汤。

閒戴星冠裁月帔，更烧丹灶构瑶房。熊经浩气随流转，龟息元神谨伏藏。

奼女黄婆供仆役，交梨火枣作糇粮。金茎细咽三天露，石涧冥搜九节菖。

不向马鞍矜矍铄，任持鸠杖纵徜徉。丹田默扇阴阳炭，银海长悬日月光。

举世趋炎何翕赫，闭关却扫自清凉。眼空震旦三千界，年过磻溪八十强。

景属三春春正好，历逢六日日维良。明堂新布青阳令，养老应分紫府浆。

牛酒赐餔欢乐岁，金鸡颁赦遍遐荒。莱衣喜动家庭庆，嵩祝欣逢国祚昌。

寿祖已看三代具，弄孙未觉百年忙。谢家宝树春逾茂，王氏高槐晚更芳。

纳履称觞皆剑佩，趋庭触目尽琳琅。杯里影摇红琥珀，池中彩映紫鸳鸯。

长鲸泻酒谁能竭？大枣如瓜倘许尝。南飞奏笛风偏细，北斗低檐夜未央。

醉把兕觥浮太白，好倾银汉入流黄。双鹤能将三秀草，九仙仍献六铢裳。

华筵自足酬芳岁，新曲还应奏乐章。下里惭予声轧茁，擅场有客韵琅锵。

丹砂服剩分鸡犬，芝盖持随跨凤凰。愿向琼台称小史，共登员峤看桑沧。
晚坐同杨文叔赋
韩维（宋代）

浮云忽已没，仰视天正碧。
凉风落我庭，燕子飞不息。
门无车马宾，巾屦得自适。
顾惭无所为，乐此朝与夕。
新渡寺送任仲微
苏轼（宋代）

春阴欲落雪，野气方升云。
我游清颍尾，想见翠被君。
古来聚散地，与子复言分。
倦游安税驾，瘦田失归耘。
独宿古寺中，荒鸡乱鸣群。
送子以晓角，幽幽醒时闻。
答张子卿秀才
梅尧臣（宋代）

茫茫九土中，天网该时秀。
有凤不收罗，有麟不获狩。
贤豪为咨不，都邑诵琼琇。
而我当是时，欲见恨未遘。
忽过广平居，遇子乃邂逅。
怀中二新篇，幸出洗昏瞀。
一美韩公子，一语南方寇，
铿然青琅玕，交戛风雨骤。
辄用告众多，亦未甚便售。
固知至珍物，不入市井贸。
昨朝惊扉鸣，始悟子来扣。
钜编高贮襟，细卷仍函袖。
麻衣踏犀靴，再拜谨以授。
因之重感怆，世德实有旧。
文体古为徒，家声喜能又。
其间赞愚辞，愧累将恐诟。
摩拂李杜光，诚与日月斗。
退之心伏降，安得此孤陋。
岂能造春荣，岂解易星宿。
一身犹寒饥，生未饱蔾豆。
高高河汉流，肯下借湔漱。
虫鱼傥无施，捉撮不乖缪。
聊此慰穷愁，文章终莫就。
庭前枯石榴，寒雀并清昼。
逍遥独咏歌，寄翼与报酬。
塞翁吟
赵文（宋代）

坐对梅花笑，还记初度年时。名利事，总成非。漫老矣何为。吴山夜月闽山雾，回首鬓影如丝。懒更问，斗牛箕。强凭醉成诗。

闲思。嗟飘泊，浮云飞絮，曾跌荡、春风柘枝。便万里、金台筑就，已长分采药庞公，誓墓义之。百年正尔，一笑尊前，儿女牵衣。
偶思蜀道有赋
陆游（宋代）

天回驿畔江如染，凤集城边柳似搓。
万事已随流水去，一尊将奈夕阳何！是非无定言何益，穷达徐观得孰多？幸有漂蓑归故里，不妨高枕且酣歌。
送刘易归洛
韩琦（宋代）

满怀经术欲谁传，却忆西归治洛田。富贵苟求诚损义，圣贤难遇亦推天。

春风始入花王国，夜月长涵宓女川。岩谷弓旌如未及，且凭诗酒作闲仙。
春夜丹霞山乐说上人院坐雨
廖燕（清代）

高斋添客坐，镫影隔长林。一雨催春尽，千峰落磬深。

虬奔岩石火，寒逼草蛩吟。莫厌通宵语，平生祇此心。
送吴明卿再谪睢阳司理 其四
黎民表（明代）

笙鹤常过嵩少山，知君踪迹在其间。科头醉卧三花月，不与长安贵客攀。
青柯平二道人
许古（宋代）

深谷缘危磴，长林绕碧山。山中四时好，方外两翁閒。

身世青云上，尘埃大梦间。高情应笑我，才到却空还。
观洛涨
张耒（宋代）

雨锁山川昼不开，洛波一夕涨如催。
西来势蹴诸山动，东转声包厚地回。
一片晓光吴阵甲，万桴南响会稽雷。
何人共此乘桴志，直到蓬瀛亦壮哉。
四明山中十绝·木兰
戴表元（宋代）

七里黄泥红树冈，西风果熟一村香。
居人只道山深好，三百年来是战场。
虎溪
林仲嘉（宋代）

山阔青连海，溪长绿绕城。
规模唐故郡，弦诵鲁诸生。
春日载酒同诸子过友人赏牡丹四首 其三
何吾驺（明代）

日南分赋牡丹频，似谱丹青更写真。今日同君花底醉，隔纱愁杀李夫人。
和郊户部宝集丈室二首
陈师道（宋代）

贵有空王章，贫无置锥地。
冲风窗自语，涴壁虫成字。
向隅有知音，阖门接强对。
只道庭前柏，西来本无意。
奉答勤师山中见寄
李之才（宋代）

羡子幽栖地，空山十月天，
清檐朝饭后，寒壁夜深禅。
霜树留残果，冰崖断旧泉。
刘雷好为社，邑客有谁贤。
寄并州故人
郑獬（宋代）

年来羁客减欢游，少对清樽浣别愁。
社里故人相忆否，夜来归梦到并州。
再和景繁韵驰寄
彭汝砺（宋代）

珠珠露缀青云叶，幕幕烟藏碧玉枝。频有好风惊独寐，故留明月照相思。
和张叔夏梅岭
赵士礽（宋代）

一岭江梅烂漫芳，追陪杖屦兴偏长。
山幽日转移疏影，人静风回度暗香。
从尔轻肥多宴赏，嗟予清健对时康。
他年自许调金鼎，绝味应当献帝王。
赋得春风扇微和
柳道伦（唐代）

青阳初入律，淑气应春风。始辨梅花里，俄分柳色中。

依微开夕照，澹荡媚晴空。拂水生蘋末，经岩触桂丛。

稍抽兰叶紫，微吐杏花红。愿逐仁风布，将俾生植功。
鲁仲连义不帝秦
战国策（先秦）

秦围赵之邯郸。魏安釐王使将军晋鄙救赵，畏秦，止于荡阴不进。

魏王使客将军辛垣衍间入邯郸，因平原君谓赵王曰：“秦所以急围赵者，前与齐闵王争强为帝，已而复归帝，以齐故；今齐闵王已益弱，方今唯秦雄天下，此非必贪邯郸，其意欲求为帝。赵诚发使尊秦昭王为帝，秦必喜，罢兵去。”平原君犹豫未有所决。

此时鲁仲连适游赵，会秦围赵，闻魏将欲令赵尊秦为帝，乃见平原君，曰：“事将奈何矣？”平原君曰：“胜也何敢言事！百万之众折于外，今又内围邯郸而不去。魏王使客将军辛垣衍令赵帝秦，今其人在是。胜也何敢言事！”鲁连曰：“始吾以君为天下之贤公子也，吾乃今然后知君非天下之贤公子也。梁客辛垣衍安在？吾请为君责而归之！”平原君曰：“胜请为召而见之于先生。”

平原君遂见辛垣衍曰：“东国有鲁连先生，其人在此，胜请为绍介，而见之于将军。”辛垣衍曰：“吾闻鲁连先生，齐国之高士也。衍，人臣也，使事有职，吾不愿见鲁连先生也。”平原君曰：“胜已泄之矣。”辛垣衍许诺。

鲁连见辛垣衍而无言。辛垣衍曰：“吾视居此围城之中者，皆有求于平原君者也。今吾视先生之玉貌，非有求于平原君者，曷为久居此围城中而不去也？”鲁连曰：“世以鲍焦无从容而死者，皆非也。今众人不知，则为一身。彼秦者，弃礼义而上首功之国也，权使其士，虏使其民，彼则肆然而为帝，过而遂正于天下，则连有赴东海而死耳，吾不忍为之民也！所为见将军者，欲以助赵也。”辛垣衍曰：“先生助之奈何？”鲁连曰：“吾将使梁及燕助之，齐楚则固助之矣。”辛垣衍曰：“燕则吾请以从矣；若乃梁，则吾梁人也，先生恶能使梁助之耶？”鲁连曰：“梁未睹秦称帝之害故也；使梁睹秦称帝之害，则必助赵矣。”辛垣衍曰：“秦称帝之害将奈何？”鲁仲连曰：“昔齐威王尝为仁义矣，率天下诸侯而朝周。周贫且微，诸侯莫朝，而齐独朝之。居岁余，周烈王崩，诸侯皆吊，齐后往。周怒，赴于齐曰：‘天崩地坼，天子下席，东藩之臣田婴齐后至，则斮之！’威王勃然怒曰：‘叱嗟！而母，婢也！’卒为天下笑。故生则朝周，死则叱之，诚不忍其求也。彼天子固然，其无足怪。”

辛垣衍曰：“先生独未见夫仆乎？十人而从一人者，宁力不胜、智不若邪？畏之也。”鲁仲连曰：“然梁之比于秦，若仆邪？”辛垣衍曰：“然。”鲁仲连曰：“然则吾将使秦王烹醢梁王！”辛垣衍怏然不悦，曰：“嘻！亦太甚矣，先生之言也！先生又恶能使秦王烹醢梁王？”鲁仲连曰：“固也！待吾言之：昔者鬼侯、鄂侯、文王，纣之三公也。鬼侯有子而好，故入之于纣，纣以为恶，醢鬼侯；鄂侯争之急，辨之疾，故脯鄂侯；文王闻之，喟然而叹，故拘之于牖里之库百日，而欲令之死。曷为与人俱称帝王，卒就脯醢之地也？“

“齐闵王将之鲁，夷维子执策而从，谓鲁人曰：‘子将何以待吾君？’鲁人曰：‘吾将以十太牢待子之君。’夷维子曰：‘子安取礼而来待吾君？彼吾君者，天子也。天子巡狩，诸侯辟舍，纳筦键，摄衽抱几，视膳于堂下；天子已食，退而听朝也。’鲁人投其钥，不果纳，不得入于鲁。将之薛，假涂于邹。当是时，邹君死，闵王欲入吊。夷维子谓邹之孤曰：‘天子吊，主人必将倍殡柩，设北面于南方，然后天子南面吊也。’邹之群臣曰：‘必若此，吾将伏剑而死。’故不敢入于邹。邹、鲁之臣，生则不得事养，死则不得饭含，然且欲行天子之礼于邹、鲁之臣，不果纳。今秦万乘之国，梁亦万乘之国，俱據万乘之国，交有称王之名。睹其一战而胜，欲从而帝之，是使三晋之大臣，不如邹、鲁之仆妾也。

“且秦无已而帝，则且变易诸侯之大臣，彼将夺其所谓不肖，而予其所谓贤，夺其所憎，而与其所爱；彼又将使其子女谗妾，为诸侯妃姬，处梁之宫，梁王安得晏然而已乎？而将军又何以得故宠乎？”

于是辛垣衍起，再拜谢曰：“始以先生为庸人，吾乃今日而知先生为天下之士也！吾请去，不敢复言帝秦！”

秦将闻之，为却军五十里。适会魏公子无忌夺晋鄙军以救赵击秦，秦军引而去。

于是平原君欲封鲁仲连。鲁仲连辞让者三，终不肯受。平原君乃置酒，酒酣，起，前，以千金为鲁连寿。鲁连笑曰：“所贵于天下之士者，为人排患、释难、解纷乱而无所取也。即有所取者，是商贾之人也。仲连不忍为也。”遂辞平原君而去，终身不复见。
悼亡女二首 其二
沈蓉芬（清代）

一别瑶台晓露清，何年重见许飞琼。珠沉碧海冤难雪，玉碎荆山恨未平。

残月落花如梦令，夕阳芳草可怜生。阑干数遍韶华尽，知否孀帏泪暗倾。
和人见咏新鹤
魏野（宋代）

雪霜毛羽瘦形仪，养处人家觉道肥。
龟有寿龄方可近，鹭无仙分莫相依。
千年松上疑孤立，五色云中好并飞。
不竞巢栖争饮啄，也应难免众禽非。
送吉守赵山父移广东提刑
杨万里（宋代）

越台海山清更雄，曲江间出曲江公。
宪台师表光且耿，濂溪留下濂溪井。
赵俣端是宋间平，妙年策名千佛经。
阳春有脚来江城，银汉乘槎移使星。
岭上梅花莫迟发，先遣北枝迎玉节。
寄声多贺帽子峰，今岁峰头有霜雪。
寄蔡学士
毛滂（宋代）

陆陆微生不可论，半饥半饱过朝昏。
春来但见瞳花乱，寒退长余鬓雪繁。
老愧门墙忝宾客，归来耒耜教儿孙。
会应飞堕江湖去，定向离骚寄客魂。
点绛唇（集句）
杨泽民（宋代）

流水冷冷，闭门时候帘纤雨。菱歌齐举。风暖飘香絮。

一叶扁舟，歌尽莺啼处。空凝伫。到头辛苦。暮色闻津鼓。
近买山范湾自营藏地与亡弟草塘君及外家墓茔
薛嵎（宋代）

外家后事凄凉甚，老妇思亲哭最哀。
今日青山留我在，他年寒食望甥来。
极知造物成吾志，可但精灵慰夜台。
惆怅昔时原上路，独余宿草见春回。
一字百题示商君祥 其三十八 卜
李俊民（金朝）

弃置复弃置，其然岂其然。百钱聊为我，更看小行年。
在伯见招观雪因同贵溪尉曹登邻寺之经楼且云
赵蕃（宋代）

篮舆轧轧度成阴，鹭起冲波鹊噪林。
当子倚阑成句警，政余拥褐坐檐深。
裴回更尽高楼览，空阔思收远壑音。
笑谢主人能命酒，不然寒甚不能吟。
和颜长官百咏·贫女
朱继芳（宋代）

灯下穿针影伴身，懒将心事诉诸亲。
阿婆许嫁无消息，芍药花开又一春。
栖云阁
强至（宋代）

越山东南号胜绝，古寺岩洞穷高深。
山云出为洞口雨，或时散作岩下阴。
不有神物此蟠据，安得气类长相寻。
寺僧爱云恐云远，置阁云上蹑以临。
岂惟忧怀独舒悦，更许游客开尘襟。
客来只知寓暂赏，不道归去还尘侵。
宁如僧住得安稳，终日自共云无心。
感怀
张耒（宋代）

枯树桓司马，五柳陶征君。
微木何足道，所叹此两人。
一埋柴桑骨，一为九锡臣。
荣辱俱已矣。芳秽万世闻。
宫词 其一三○
花蕊夫人徐氏（唐代）

法云寺里中元节，又是官家诞降辰。满殿香花争供养，内园先占得铺陈。
偈颂七十六首 其三十五
释师观（宋代）

目顾四方，法中之王。将何报德，一杓香汤。
和亡名法师秋夜草堂寺禅房月下诗
刘孝先（南北朝）

幽人住山北，月上照山东。洞户临松径，虚窗隐竹丛。

出林避炎影，步径逐凉风。平云断高岫，长河隔净空。

数萤流暗草，一鸟宿疏桐。兴逸烟霄上，神闲宇宙中。

还思城阙下，何异处樊笼。
送紫岩张先生北伐
岳飞（宋代）

号令风霆迅，天声动北陬。
长驱渡河洛，直捣向燕幽。
马蹀阏氏血，旗枭可汗头。
归来报明主，恢复旧神州。
九江霜蟹比他处黑膏凝溢名冠食谱久拟遗高紫
岳珂（宋代）

君不见东来海蟹夸江阴，肌如白玉黄如金。
又不见西来湖蟹白沔鄂，玉软金流不堪斫。
九江九月秋风高，霜前突兀赡两螯。
昆吾欲割不受刀，颇有苌碧流玄膏。
平生尊前厌此味，更看康庐拂空翠。
今年此曹殊未来，使我对酒空悠哉。
旧传骚人炼奇句，无蟹无山两孤负。
老来政欠两眼青，那复活筹虚借箸。
只今乡国已骏奔，军将日高应打门。
流涎便作曲车梦，半席又拟钟山分。
先生家住岷峨脚，屡放清游仍大嚼。
襟期尽醉何日同，试筮太玄呼郭索。
偶感 其一
万邦荣（清代）

葛藟长南山，菰蒲生深陂。托处既异地，彼此焉得知。

衣裘偏苦寒，菇甘偏苦饥。谁念农家老，露肘复断炊。

人心沧海深，水注无满时。大化原浩浩，何事亦参差。
春闺怨
李冶（唐代）

百尺井栏上，数株桃已红。
念君辽海北，抛妾宋家东。
惆怅白日暮，相思明月空。
罗衣春夜暖，愿作西南风。
题画扇
杨冠卿（宋代）

断桥流水小舟横，卧看林梢素月明。
双鹤不知何事舞，风前时送九臯声。
读傅岩居士旧诗轴有感
欧阳澈（宋代）

黄鹄凌云不可寻，遗音流落感人心。朱颜绿鬓留难驻，明月清人古到今。

韫椟有时惊卞璞，绝弦无地置牙琴。傅岩萧瑟伤心处，一局文楸锁竹林。
含羞草
钱元起（清代）

几簇低垂曲径间，王孙归去不思还。无情草木羞何事？我未成名始厚颜。
赵北河渡十二连桥
俞樾（清代）

南垂北际认苍茫，转觉烟波似故乡。一水略清燕赵气，重关曾划宋辽疆。

鸭头浪小渔舟稳，雁齿桥平客路长。惭愧元龙湖海士，也来车铎走郎当。
水调歌头（和李似之横山对月）
李纲（宋代）

秋杪暑方退，清若玉壶冰。高楼对月，天上宫殿不曾扃。散下凄对风露，影照江山如昼，浑觉俗缘轻。弋者欲何慕，鸿羽正冥冥。

世间法，唯此事，最堪凭。太虚心量，聊假梨枣制颓龄。但使心安身健，静看草根泉际，吟蚓与飞萤。一坐小千劫，无念契无生。
宫词
宋白（宋代）

今夜金吾不禁街，灯山火树准宣牌。
长安一片星河里，丹凤楼高众乐谐。
安人赵氏哀词
程公许（宋代）

商飚之萧瑟兮，百草莽其披离。
何深之敷蕙兮，蔼芳华其不亏。
物有生而专媺兮，岂伊人而不然。
见浚房其窈窕兮，非从夫将孰称贤。
媚璇源之驶浏兮，四仟之峰截业。
衮衣蔼其硕肤兮，庶几君子有斋季女淑且明兮，
天作之对奚苟求。懿玉屏之有孙兮，
嗣宽间之洁修。面嘉命其必敬戒兮，
庶几君子之好逑。歌福履之将兮，
咏室家之宜。敝屣珠玉呈何有兮，
佩礼义而服书诗。顾俗好之鹜荣兮，
得则盈而失则沮。媺君子其不羣兮，
期百岁而偕处。夫何孤鸾一朝而押镜兮，
悼亡赋而鬓盐酸。念夫秩之有典兮，
幽明离隔其忍忘。冷避邪而烬绝兮，
叠旁行其地质学蟊。耿松风这夜月兮，
尚欣欠以从舅姑之游。悼人命其孰司兮，
参大衍其非夭。信流芳之示沫兮，
岂独华发而白寿。苟天理之可恃兮，
君子之步其丹霄。汤沐大国日可冀兮，
尚足慰芳魂於一丘。
六桥行
周端臣（宋代）

芙蓉苑。记试酒清狂，亸鞭游遍。翠红照眼。凝芳露、洗出青霞一片。垂杨两岸。窥镜底、新妆深浅。应料似、锦帐行春，三千粉春矜艳。邂逅系马堤边，念玉笋轻攀，笑簪同欢。岁华暗换。西风路、几许愁肠凄断。仙城梦黯。还又是、六桥秋晚。凝望处，烟淡云寒，人归雁远。
南乡子 寿何聪山
刘敏中（元代）

瑞雪夜来晴。和气欢声满凤城。雪里梅花开更好，分明。要见和羹事业成。东阁此时晴。庆在春风潋滟觥。阴德自应长富贵，康宁。便拟台星
寄远
贾岛（唐代）

别肠多郁纡，岂能肥肌肤。始知相结密，不及相结疏。

疏别恨应少，密离恨难袪。门前南流水，中有北飞鱼。

鱼飞向北海，可以寄远书。不惜寄远书，故人今在无。

况此数尺身，阻彼万里途。自非日月光，难以知子躯。
偈六十三首
释道宁（宋代）

禅家流，勿忌讳。
干木随身，逢场作戏。
有时高卧白云，有时持盂闹市。
有时爱抚没弦琴，有时善宣无量义。
有时似痴似騃，有时为祥为瑞。
不是碧眼胡，亦傅大士，
住，住，
他年自有知音知，何必清风动天地。
和十一舅题金虾蟆
毕仲游（宋代）

石窟昔藏金，蟾光射百寻。今朝在何处，山景正阴阴。
有怀龚养正
范成大（宋代）

好在楚龚子，秋来情话稀。
昨承书素说，行侍板舆归。
烟水潮平棹，风霜岁晚衣。
岁时真方戴？莫待雪花霏。
和方与行韵
孙应时（宋代）

千里家山且寄音，小窗孤坐息深深，
平生肯恃张仪舌，今日犹深赵武心。
岁暮天寒休复问，梦回酒理故难禁。
梅梢春信知何似，驿使来时为一寻。
南乡子（拨燕巢）
周邦彦（宋代）

轻软舞时腰。初学吹笙苦未调。谁遣有情知事早，相撩。暗举罗巾远见招。

痴騃一团娇。自折长条拨燕巢。不道有人潜看著，从教。掉下鬟心与凤翘。
梁同庵书辞北上赋此寄别兼讯祖心弟
释函是（明代）

因乱频相失，惊闻复远行。长安从旧路，出处此时情。

万里山川险，三春风雪清。故人犹可晤，期以慰生平。
陌上二首
董嗣杲（宋代）

恨鹃啼桑颠，丑妇泪如洗。
手中捻银丝，阶头博红米。
夏夜
陆游（宋代）

落月不满窗，惊鹊屡移树。
沉忧少睡眠，亦以衰疾故。
五更忽作梦，立马青衣渡。
白首厌山村，邮亭忆征步。
临江仙·抗步碧潭弥弥
程大昌（宋代）

抗步碧潭弥弥，五畲青髻累累。何年乔木倚筇枝。搜寻同队者，何说钓游时。今日昂藏称壮子，向来襁褓婴儿。年周甲子又重书。岂容藏老丑，照白有清池。
左原诗三十二首 其三十二 如存
王十朋（宋代）

北堂犹绿旧时萱，寒暑无繇复凊温。戏綵岩边白云下，慈颜彷佛尚如存。
除夜呈张公实
黄裳（宋代）

两年相见此宵中，万里家山与子同。百岁未垂双鬓白，六骰先献一盆红。

莫嗟雪腊回头尽，且约金卮到手空。过隙浮生聊自慰，明朝行乐属春风。
送皇甫侍御
贾岛（唐代）

晓钟催早朝，自是赴嘉招。舟泊湘江阔，田收楚泽遥。

雁惊起衰草，猿渴下寒条。来使黔南日，时应问寂寥。
送钱规判官归蜀觐遂之岳阳
文同（宋代）

严风吹玉柱，有客动归装。
古道转危孤，全家行晓霜。
休嗟游薄宦，且喜拜高堂。
会合知何所，春江泛楚艎。
过宜福桥
杨万里（宋代）

水乡泽国最输农，无旱无乾只有丰。
碧豆密争桑荫底，绿荷杂出稻花中。
是田是沼浑难辨，何地何村不一同。
若遣明年无种子，却愁闲杀雨和风。
秋景 其一 月色醉远客
刘辰翁（宋代）

明月有佳色，客中迷远游。自应眠不得，更似醉时留。

玉屑凉堪眠，金波香欲浮。顿忘乡国恨，如在酒家楼。

鸾镜惊相对，霓裳卒未休。天风扶我起，不用典貂裘。
袖岚书屋
弘历（清代）

岚怀屋复屋怀岚，虚受还教惬静含。安得总忘忧乐事，乔佺携手个中谈。
沁园春·驯於蹇驴
刘克庄（宋代）

驯于蹇驴，清于赐驹，我行尔从。幸柴车堪驾，何惭韩众，药苗可采，长伴庞公。野涧泉甘，阳坡草暖，有柏叶松枝充短供。休梦想，去游灵囿沼，入望夷宫。

与夸夺子争雄。生与死未知谁手中。况嗾獒者众，放麑人少，大将触网，小亦伤弓。风月和柔，山林深密，折角何如且养茸。二虫喜，各衔花拜跪，来寿樗翁。
次莆田先生韵
叶元玉（明代）

半是池亭半豹台，野人襟抱洒然开。知还倦鸟投林去，适意潜鱼入渚来。

数亩石田堪种稻，半山茅地也生材。兴来自有天成句，不用工夫细剪裁。
榕溪隐者
刘克庄（宋代）

榕溪有隐者，幽事在溪曲。
治地可十亩，方整如弈局。
始行入荆可，渐进至茅屋。
树之百盆兰，缭以万竿竹。
解衣憩繁阴，拥鼻参微馥。
主人闻客来，引避若骇鹿。
却询守舍儿，云已出卖墨，
壁间见其像，条褐巾一幅。
安知非回仙，寄迹混尘俗。
矢诗慕高风，君归傥肯读。
淩天羽要游临平湖之读书堆呈在席诸君子
史鉴（明代）

无量声光已陆沉，书堆犹得住湖心。山衔落日天将暝，人鉴寒潭水尚深。

开塞旧闻关治乱，羁游今幸与登临。明年拟趁桃花入，只恐仙源未易寻。
鸡山十景 浮屠绾胜两首之一 其十
徐弘祖（明代）

阿育当年愿力雄，万山深处露神功。诸天环向尖皆合，一柱孤神建正中。

胜压鳌峰仙锁钥，光摇鹫岭玉芙蓉。峰头王母如相过，长剑崆峒此又逢。
寄江州萧给事
徐铉（宋代）

夕郎忧国不忧身，今向天涯作逐臣。魂梦暗驰龙阙曙，

啸吟闲绕虎谿春。朝车载酒过山寺，谏纸题诗寄野人。

惆怅懦夫何足道，自离群后已同尘。
过茅氏庄
徐文心（清代）

一棹随断冰，数家隐溪口。鸡犬聚群游，场圃登前后。

夕阳下桑榆，寒花被古阜。岁宴会有终，壮心空复负。

感此念蓬蒿，聊尔倾斗酒。
赠唐山人
李洞（唐代）

垂须长似发，七十色如黳.醉眼青天小，吟情太华低。

千年松眼屋，半夜雨连溪。邛蜀路无限，往来琴独携。
小游仙 其二
潘焕媊（清代）

天厨肴馔自来精，凤脯麟肝玉碗盛。偏是儿家甘淡泊，只茹芝草两三茎。
舟行即事
朱淑真（宋代）

对景如何可遣怀，与谁江上共诗裁。
江长景好题难尽，每日临风愧乏才。
即事
程俱（宋代）

云里琤淙十九泉，茅茨深寄白云边。何年断取仇池境，掷过荆吴万里天。
咏水仙花诗 其三
周青莲（清代）

芳名依旧水中仙，昨是今非剧可怜。不向清流藏色相，甘从浊世结尘缘。

玉骨冰姿无限媚，班香谢雪有馀妍。东邻姊妹多含妒，锁住春心过六年。
石塔屿
林大鹏（清代）

峋嶙沧海岛，石塔斗飞泉。云湿人犹在，树欹鸟共仙。

平郊迷极目，远水欲浮天。潦倒高歌后，名山是夙缘。
出自蓟北门行
庾信（南北朝）

蓟门还北望。
役役尽伤情。
关山连汉月。
陇水向秦城。
笳寒芦叶连。
弓冻纻弦鸣。
梅林能止渴。
复姓可防兵。
将军朝挑战。
都护夜巡营。
燕山犹有石。
须勒几人名。
泛舟至睎真馆遇雪 其二
李纲（宋代）

行到清溪六曲头，森然峰岫照人幽。雪花拂水轻轻舞，石濑依岩浅浅流。

不尽清光常在目，未穷幽兴且回舟。追寻欲遍神仙窟，须向他时卜再游。
展先夫子遗像二首 其二
王仲霞（清代）

蜀魄啼鹃意外声，兰陔缺养倍凄清。倡随虚说三生约，形影惟馀两泪倾。

半世精神消道路，十年烽火误功名。关心最是难抛处，志愿何时了向平。
夏日怀友
徐玑（宋代）

流水阶除静，孤眠得自由。
月生林欲晓，雨过夜如秋。
远忆荷花浦，谁吟杜若洲？
良宵恐无梦，有梦即俱游。
水调歌头 其十三 甲午九日牛山作
刘辰翁（宋代）

不饮强须饮，今日是重阳。向来健者安在，世事两茫茫。

叔子去健远矣，正复何关健事，堕泪忽成行。叔子泪自堕，湮没使健伤。

燕何归，鸿欲断，蝶休忙。渊明自无可奈，冷眼菊花黄。

看取龙山落日，又见骑台荒草，谁弱复谁强。酒亦有何好，暂醉得相忘。
卧病累日羸甚偶复小健戏作
陆游（宋代）

伏枕濒九死，下床如再生。
幸回蒿里驾，犹作越吟声。
拂几嗟麈积，开书觉眼明。
淖糜方自养，未敢忆南烹。
沁园春（次刘后村）
赵以夫（宋代）

秋入书帏，漏箭初长，熏炉未灰。向酒边陶写，韩情杜思，案头料向，汉蠹秦煨。天有高情，世无慧眼，刚道先生是不斋。人都笑，这当行铺席，又不成开。

忘怀。物外徘徊。与鸥鹭同盟两莫猜。似琉璃匣里，光涵牛斗，凤皇台上，声挟风雷。宝汞一钱，冰衔三字，浮利浮名安在哉。太平也，要泥金镂玉，除是公来。
后永嘉百咏·放生池
杨蟠（宋代）

悠然已更乐，知是鼎中余。
有海尚可在，慎毋重见渔。
有怀雪堂旧游 其四
李彭（宋代）

陈子真成病乘黄，圜丘一仆殆堪伤。苦吟幽语多奇涩，未免人讥急就章。
惩咎赋
柳宗元（唐代）

惩咎愆以本始兮，孰非余心之所求？处卑污以闵世兮，固前志之为尤。始予学而观古兮，怪今昔之异谋。惟聪明为可考兮，追骏步而遐游。洁诚之既信直兮，仁友蔼而萃之。日施陈以系縻兮，邀尧、舜与之为师。上睢盱而混茫兮，下驳诡而怀私。旁罗列以交贯兮，求大中之所宜。日道有象兮，而无其形。推变乘时兮，与志相迎。不及则殆兮，过则失贞。谨守而中兮，与时偕行。万类芸芸兮，率由以宁。刚柔驰张兮，出入纶经。登能抑枉兮，白黑浊清。蹈乎大方兮，物莫能婴。

奉訏谟以植内兮，欣余志之有获。再征信乎策书兮，谓炯然而不惑。愚者果于自用兮，惟惧夫诚之不一。不顾虑以周图兮，专兹道以为服。谗妒构而不戒兮，犹断断于所执。哀吾党之不淑兮，遭任遇之卒迫。势危疑而多诈兮，逢天地之否隔。欲图退而保己兮，悼乖期乎曩昔。欲操术以致忠兮，众呀然而互吓。进与退吾无归兮，甘脂润乎鼎镬。幸皇鉴之明宥兮，累郡印而南适。惟罪大而宠厚兮，宜夫重仍乎祸谪。既明惧乎天讨兮，又幽栗乎鬼责。惶惶乎夜寤而昼骇兮，类麏麚之不息。

凌洞庭之洋洋兮，溯湘流之沄沄。飘风击以扬波兮，舟摧抑而回邅。日霾噎以昧幽兮，黝云涌而上屯。暮屑窣以淫雨兮，听嗷嗷之哀猿。众鸟萃而啾号兮，沸洲渚以连山。漂遥逐其讵止兮，逝莫属余之形魂。攒峦奔以纡委兮，束汹涌之崩湍。畔尺进而寻退兮，荡回汩乎沦涟。际穷冬而止居兮，羁累棼以萦缠。

哀吾生之孔艰兮，循《凯风》之悲诗。罪通天而降酷兮，不殛死而生为。逾再岁之寒暑兮，犹贸贸而自持。将沉渊而殒命兮，讵蔽罪以塞祸？惟灭身而无后兮，顾前志犹未可。进路呀以划绝兮，退伏匿又不果。为孤囚以终世兮，长拘挛而坎坷。曩余志之修蹇兮，今何为此戾也？夫岂贪食而盗名兮，不混同于世也。将显身以直遂兮，众之所宜蔽也。不择言以危肆兮，固群祸之际也。御长辕之无桡兮，行九折之峨峨。却惊棹以横江兮，溯凌天之腾波。幸余死之已缓兮，完形躯之既多。苟余齿之有惩兮，蹈前烈而不颇。死蛮夷固吾所兮，虽显宠其焉加？ 配大中以为偶兮，谅天命之谓何！
【双调】夜行船_寄香罗帕多
赵明道（唐代）

寄香罗帕
多绪多情意似痴，闲愁闷禁持。心绪熬煎，形容憔悴，愁添这场萦系。
【步步娇】一幅香罗他亲寄，寄与咱别无意。他教咱行坐里，行坐里和他不相离。若是恁还知，淹了多少关山泪。
【沉醉东风】鹿顶盒儿最喜，羊脂玉纳子偏宜。挑成祝寿词，织成蟠桃会，吴绫蜀锦难及。幅尺阔全无半缕纰，密实十分奈洗。
【拨不断】旧痕积，泪淋漓，越点污越香气。沉醉后堪将口上吸，更忙呵休向腰间系，怕显出这场恩义。
【离亭煞】用工夫度线金针刺，无包弹捻锹银丝细。气命儿般敬重看承，心肝儿般爱怜收拾，止不过包胆茶胧罗笠，说不尽千般旖旎。忙掿在手儿中，荒笼在袖儿里。
平湖
俞桂（宋代）

平湖一景堪图画，舟子烟波去复归。
旧日玄真无觅处，西山长见鹭鸾飞。
和益阳赵宰六首
廖行之（宋代）

底事及幽冥，仁人恻隐情。
怜渠犹旅骴，为尔返乡城。
泚颡人应化，分香讼亦平。
存亡俱惠泽，高义与云横。
云安下岩
杜柬之（宋代）

涛江翻雪卷湖滩，晚泊岩扉暂解颜。
夙有净缘逢寺喜，老无生解伴僧闲。
残云已断独飞雨，落日将沈却照山。
半夜秋声惊客梦，一帘珠贝冷珊珊。
赠张廉夫
朱启运（清代）

家无可以质钱之长物，乃有不知何代之古琴。张侯介介获我心，呜呼海内谁知音。

颇闻此琴取高直，持向豪门不能识。三年折阅无售处，始肯贬捐为君得。

我因何子幸接君，宫商入指如有神。此琴斫者亦是雷霄伦。

其清如秋温如春，坚乃如石高如云。翔鸾注竹𤠔挂树，哀雁唳宵鸾唤晨。

又如端人正士在林谷，观者但见衣冠肃。每问必答随浅深，有犯不校谁荣辱。

知天下事不出门，尽人间书皆已读。艺成道见仕亦优，君复于世当何求。

卑官叵耐五斗瞰，苦羡八极逍遥游。我思仙人皆古丘，偓佺征侨今在不。

千金之躯且不恋，此琴性命相贼雠。知君读诗哑然笑，泠泠试作耳与吾心谋。
减字木兰花·楼台向晓
欧阳修（宋代）

楼台向晓。淡月低云天气好。翠幕风微。宛转梁州入破时。
香生舞袂。楚女腰肢天与细。汗粉重匀。酒后轻寒不著人。
帷
李峤（唐代）

久闭先生户，高褰太守车。罗将翡翠合，锦逐凤凰舒。

明月弹琴夜，清风入幌初。方知决胜策，黄石受兵书。
庆元冬再到盱眙四首
陈造（宋代）

平日朝京此问途，如今一水剪坤舆。
客来羡杀闲鸥鹭，北煮南飞得自如。
蜀城哭台州乐安少府
苏颋（唐代）

远游跻剑阁，长想属天台。万里隔三载，此邦余重来。

音容旷不睹，梦寐殊悠哉。边郡饶藉藉，晚庭正回回。

喜传上都封，因促傍吏开。向悟海盐客，已而梁木摧。

变衣寝门外，挥涕少城隈。却记分明得，犹持委曲猜。

师儒昔训奖，仲季时童孩。服义题书箧，邀欢泛酒杯。

暂令风雨散，仍迫岁时回。其道惟正直，其人信美偲。

白头还作尉，黄绶固非才。可叹悬蛇疾，先贻问鵩灾。

故乡闭穷壤，宿草生寒荄.零落九原去，蹉跎四序催。

曩期冬赠橘，今哭夏成梅。执礼谁为赗，居常不徇财。

北登嵔gF坂，东望姑苏台。天路本悬绝，江波复溯洄。

念孤心易断，追往恨艰裁。不遂卿将伯，孰云陈与雷。

吾衰亦如此，夫子复何哀。
虞美人
仇远（元代）

满城风雨消凝处。谁是潘郎句。萧萧杨柳□凋黄。醉渡官桥瘦马、踏轻霜。

旧时都道游春好。不似秋光小。菊花过了海棠来。定是催归锦字、不须开。
答李五稔
屈大均（明代）

李五聪明近无比，示我奕诀有精理。自来奕数准图书，图生书克相表里。

神尧作奕教丹朱，与羲画卦形神似。李五之奕今国手，京师让人恒九子。

以吾学易知象数，画前所得惟心耳。君今久不事楸枰，天地杀机从此止。

易尚生生造化心，以视围棋殊不尔。吾儒用阳老用阴，变诈岂足为纲纪。

君今所学在至诚，大经大本期无倚。闭户静观天与渊，化育定知所终始。

时时讲习有罗胡，阿兄亦契中庸旨。袒跣莫复争摴蒱，半日读书半隐几。

况汝歧黄术亦精，为医岂惜居廛市。谁道仙人有玉壶，玉壶于我亦泥滓。
题无俗亭
李光（宋代）

一榻萧然岸幅巾，寒梅为友竹为邻。清谭谢傅风流胜，倒载山翁气味真。

独把琴棋消永日，未须歌管送馀春。簿书堆案应频扫，不学陶潜避俗尘。
桂殿秋·仙女下
李白（唐代）

仙女下，董双成，
汉殿夜凉吹玉笙。
曲终却从仙宫去，
万户千门惟月明。
癸亥杂诗八首 其八
何瑭（明代）

青春回首思悠悠，王屋山高沁水流。观国念存空倚剑，思乡魂断独登楼。

悲呜夜月笼中鹤，泛滥春波海上鸥。寂寂桑榆敛残照，丽谯吹角使人愁。
题潘氏山水壁
王柏（宋代）

叠巘云烟表，茅檐竹树中。
起予深隐趣，笔底有高风。
晨起
陆游（宋代）

月澹知将晓，风清喜近秋。
狂吟词跌宕，新沐发飕飀。
桐叶危先堕，蝉声断更遒。
达生随处乐，自笑替人愁。
贺丘焕翁南归
陈藻（宋代）

三十年前八桂归，西江船上每吟诗。乃翁收拾传尤切，令子经从是果非。

渡海却休贤季路，论文想胜谒罗池。此行况有如皋雉，药裹抛来自画眉。
次韵赵师是题乌江连云观二绝 其二
周紫芝（宋代）

连云台上倚阑干，着眼何妨尽日闲。公子胸中有云梦，更须为助借江山。
卧雪东林寺延望天池感赋五绝 其三
胡直（明代）

层冰叠崔嵬，凌凌不可度。仙人代移文，尘鞅吾当悟。
吾心
释文珦（宋代）

吾心偏向静，物外寄柴荆。
山意深方好，溪源远自清。
余生惟欠死，众虑已皆平。
隐者宜无迹，人休问姓名。
席上和郑顾道烛下海棠
王洋（宋代）

日长花困眠初熟，故向花前张灯烛。
要教未敢脱罗裳，玉颊长红黛长绿。
生怜杏火发中林，无奈桃腮倚修竹。
争如锦帐照佳人，一笑嫣然春意足。
独疑工部不题诗，端为风流欠芬馥。
上丹霄
王哲（金朝）

向终南，成遭遇，做风狂。便游历海上嘉祥。闲闲得得，任从词曲海诗章。自然神气共交结，认正心香。真清净，唯清湛，还清彻，处清凉。赤青红白又兼黄。五般彩色，迎来围罩宝珠光。这回应许碧霄上，明耀无
过城西高凉桥忆方石用所寄韵
李东阳（明代）

每缘多病辍幽寻，暂驻城西水石阴。同赏竟孤前夜约，独行无奈此时心。

千山拂晓疑看画，一雨经春不论金。犹有未忘情处在，更无开口亦微吟。
日出
孔平仲（宋代）

仲冬十一月，我行赴高密。路出东海上，晨起骇初日。

腾腾若车轮，只向平地出。较于昔所见，得此十之七。

蟾蜍尚弄影，皎皎横参毕。辉光一迸散，夜气扫若失。

扶桑想可到，俗虑苦难讫。壮观曾未厌，侧叹流景疾。
春日与客谈旧事有不能忘者纪以小诗 其七
顾清（明代）

欲出家园意万端，几烦飞札下长安。春风坐里双尊绿，添得西州泪不乾。
竹隐新篱
赵蕃（宋代）

地迥阙虎落，秋来逢鼠偷。
贫居乏给使，力作费营谋。
邻近俱相集，欢言卒未休。
浊醪浇渴肺，香饭饱饥喉。
密篠分新翠，深林失故稠。
斩除才就束，委积动成丘。
经布潜依堑，蛇行曲过沟。
周遭类屏障，森列胜戈予。
黄耳斯逃责，青毡好在不。
幽栖知有托，高枕得无忧。
次韵杨明叔见饯十首
黄庭坚（宋代）

杨君清渭水，自流浊泾中。
今年贫到骨，豪气似元龙。
男儿生世间，笔端吐白虹。
何事与秋萤，争光蒲苇丛。
村居春日
袁臂（明代）

青山白水寄閒身，一度花开一度春。荏苒时光残短鬓，寻常酒债略东邻。

看篁后苑禽声巧，把钓前溪月色新。梓里近来伤世故，惟予高卧不知晨。
偶题云边
刘宰（宋代）

桃花山下水流长，花不长开水自香。
此地正须招隐上，山庵聊复对崇罔。
屏帏缭绕竹千个，旌纛森岩柏两行。
士会不生今已矣，不妨閒处且徜徉。
彦恢被旨使京西将归待次用前韵送别因呈乡里亲旧
周紫芝（宋代）

知公直节自当年，终不留衣与大颠。胸次已能吞梦泽，功名宁复愧燕然。

登车莫厌尘吹帽，移棹应思水拍天。归去交游如问我，为言百事老俱捐。
宫词 其四十八
赵佶（宋代）

云华重辑叠层峰，宝构高骧萃彩虹。环碧对池临翠圃，一沟春水远相通。
兰二首 其二
唐彦谦（唐代）

谢庭漫芳草，楚畹多绿莎。于焉忽相见，岁晏将如何。
侍姑冯夫人游石鼓山
刘韵（清代）

佐馂得馀閒，游山觅幽赏。晨兴奉板舆，意在怡色养。

出郊二十里，境渐异墨尘坱。奇峰迎面来，松筱密如幌。

穹窿大石鼓，擘自巨灵掌。鸟道盘一线，螺屏列万丈。

舆夫作蛇行，蜿蜒陟林莽。古刹峙山椒，结构极闳敞。

衣钵五代遗，榱桷普陀仿。登攀屴崱峰，白云任俯仰。

岩洞探灵源，仙踪殊惝恍。翼然水云亭，愚斋署诗榜。

寺门涌泉出，有池数弓广。久旱从不枯，佛法现龙象。

寺左喝水岩，壁錾大士像。活活龙头泉，激轮钟自响。

右瞰达摩洞，幽僻莫可状。面壁悟禅机，眼底颈明朗。

纵无换骨丹，颇萌出尘想。慈姑困步履，扶掖代藜杖。

不愁暝色催，愿睹白毫放。停车为少留，归路月已上。
枕上作
吴与弼（明代）

萧然陋巷日希颜，独把遗经静处摊。准拟朝来风日好，遍随晴色踏青山。
怀清旷兄弟
邓深（宋代）

可观阁上借床眠，明月清风不用钱。
会面向来无空日，离群何用有经年。
相望千思江湖地，正坐三秋风雨天。
耿耿青灯空透影，可堪新雁一声传。
湖西杂感诗
释智圆（宋代）

雪晴山院景堪跻，玉树琼楼照碧溪。
日暮忽惊销烁尽，百年豪富事还齐。
冬日放言二十一首 其九
张耒（宋代）

至道与物反，夫岂会俗心。圣处有阃域，扃钥一何深。

时时资美酒，可得及其门。送君者既返，君驾胡可寻。
独石
高鸣（元代）

一块苍顽石，颓然半水滨。可怜阎立本，徒写五湖真。
雪晴
张纲（宋代）

雪晴日脚下茅屋，深巷泥融频屐声。幽鸟唤春啼不那，野梅迎客意先倾。

愁肠断送酒边散，诗眼安排烟际横。晚岁浮荣安用许，祗应丘壑未忘情。
晨起雪作
赵蕃（宋代）

苦寒不成眠，哀哉何时旦。
拥衣听鸡鸣，有类巢木鹳。
窗明若彷听，自起寻宿炭。
残炉星销尽，束緼分邻爨。
频年惯羇旅，未省今日叹。
为生乃至是，可复一笑粲。
阴风忽悲吼，出户雪欲乱。
所恨梅未开，不得争璀璨。
嘉禾百咏 其三 滮湖
张尧同（宋代）

四境田相接，烟澜自渺瀰。客来吟此景，无或比滮池。
望蓬莱 十七首首化姚玹
马钰（金朝）

破故纸，缀袄可防风。坐卧不愁寒水石，雪中敢采麦门冬。

从此得苁蓉。

浪荡子，常有自然铜。鼎内朱砂烹炼就，天仙子入白云中。

蝉壳显山侗。
客路感秋，寄明准上人
白居易（唐代）

日暮天地冷，雨霁山河清。长风从西来，草木凝秋声。

已感岁倏忽，复伤物凋零。孰能不憯凄，天时牵人情。

借问空门子，何法易修行。使我忘得心，不教烦恼生。
水调歌头（登石鼓合江亭）
王炎（宋代）

千里倦游客，老眼厌尘烟。蒸湘平远，他处无此好江山。把酒一听欸乃，过了黄花时节，水国倍生寒。输与沧浪叟，长伴白鸥闲。

傍江亭，穷杳霭，踞＿岩。水深石冷，闻道别有洞中天。待倩灵妃调曲，唤起冯夷短舞，从此问群仙。云海渺无际，波涌缓移船。
隆教寺
卢震（清代）

层峦回合梵王宫，色相楼台烟雨中。千树门头盘石磴，一铃殿角语天风。

林栖孤鹤樵僧返，山拥重云野寺空。薄暮疏钟催去客，那禁神骏忆支公。
颂古三十八首
释慧方（宋代）

觌面难藏向上机，家风千古为人施。
银山铁壁重重透，赖有丹霞院主知。
演教寺吊楼居朱漕
乐雷发（宋代）

穿冢难酬地下知，逢人多说项斯诗。
今朝痛洒西州泪，万里梅花欲放时。
无题
陈与义（宋代）

六经在天如日月，万事随时更故新。
江南丞相浮云坏，洛下先生宰木春。
孟喜何妨改师法，京房底处有门人。
旧喜读书今懒读，焚香阅世了闲身。
任鄠令渼陂游眺
韦应物（唐代）

野水滟长塘，烟花乱晴日。氤氲绿树多，苍翠千山出。

游鱼时可见，新荷尚未密。屡往心独闲，恨无理人术。
结屋山涧曲
王安石（宋代）

结屋山涧曲，挂瓢秋树颠。
鸣不中律吕，时时惊我眠。
吾儿亦恶中，肋力事弃捐。
止我为尔歌，不如恣其然。
狂风动地至，万窍各啾喧。
一瓢虽易除，岂在有无间。
皪皪山下石，泠泠手中弦。
临流写所爱，坐听坐穷年。
南宁昆仑关
陶弼（宋代）

关路下昆仑，蛮封迤逦分。
春光偏著草，雨意不离云。
俗异君修德，时平将用文。
临溪照绿水，老鬓雪纷纷。
小秦王 柳浪闻莺
吴湘（婉罗）（清代）

香雾濛濛不肯收。丝丝垂柳绾春愁。玉骢也解游人意，却听莺声便欲留。
雨晴
陆游（宋代）

久雨作我病，今朝身顿轻。
花房避初旭，帘影弄新晴。
漉酒纶巾折，听琴拄杖横。
翛然又终日，未觉负平生。
日融
赵汝燧（宋代）

日融风力软，曳杖独逍遥。蜂去花心静，莺迁柳影摇。

一年春易老，两鬓雪难消。客至时留饮，无缘特地招。
同叶宰饯春净众寺
赵善括（宋代）

千尺飞虹跨碧溪，绿阴沉水暗连堤。
马蹄一踏沙头滑，云脚半垂山顶齐。
招隐疏钟曾破梦，洗春微雨不成泥。
晚来放目郊园外，万点翻鸦散麦畦。
叙伦五言二十首
刘克庄（宋代）

二王与二阮，尊幼自相推。
却恐外人笑，儿痴叔亦痴。
秦楼月 关盼盼
武铁峰（清代）

春寂寂。落红飞满阑干碧。阑干碧。危楼空结。素心谁白。

去年归燕今年识。独留清怨千秋惜。千秋惜，画成纤影，试临风说。
寄临汀推官卢伯寿二首
曾丰（宋代）

解官赴调出临川，倒指侵寻十二年。
文学背时招白眼，功名迂路得华颠。
胸中要与天相似，分内姑安理自然。
素业更须频点检，有无可以上青编。
石亭
释居简（宋代）

苍壁痕云煖不消，午阴花影共林皋。丹藏亭树无人守，付与县枝雪色猱。
感事述怀呈涤生师用何廉舫太守除夕韵同次青仙屏弥之作 其八
李鸿章（清代）

一角江城恨未消，长怀楚泽佩芳椒。中原旗鼓声先震，半壁金汤土竟焦。

蜀郡祠堂村社祭，赵州人士酒杯浇。当时愧乏蚍蜉救，投阁何须解客嘲。
和卓季万寄示五绝德操为唱
王洋（宋代）

红旆朝天彩色新，主人心在五湖春。
君王不铸良金象，莫爱扁舟共载人。
赋得桃坞晴霞送友人
谢晋（明代）

城西多隙地，一坞尽裁桃。树暗人家少，花深酒旆高。

红霞晴散绮，香露暖濡袍。好向成蹊处，停骖饯浊醪。
秋日杂感 其三
惠远谟（清代）

我生若秋蓬，从风任飞止。入云畏霜寒，委路恶泥滓。

孰云周道夸，吾行多倾圮。荆棘满敝衣，乱石齧双趾。

狂风斗虎豹，冷月啸山鬼。君子戒口舌，小人爱萋菲。

去去勿复言，世道已如此。
次韵夏倪均父见和辕字韵诗六首 其五
赵鼎臣（宋代）

西郊不雨屡占云，抚字区区志颇存。未暇溉田如召父，翻愁告籴遣臧孙。

愿闻滂沛流鸳瓦，相见欢呼动荜门。乞与高文讼风伯，卧龙何事敢停辕。
三祖赞
释道冲（宋代）

了知罪性本来无，绝后何曾得载甦。
元是从前风恙病，被佗断臂强涂糊。
缺题
桃花仕女（明代）

浔阳南上不通潮，却算游程岁日遥。
明月断魂清霭霭，玉人何处教吹箫。
再赋弈棋五首 其三
洪炎（宋代）

不作丹朱戏，难禁清昼长。敢言白玉局，聊取紫罗囊。

角道空传记，乘除自有方。儿童争画纸，漫学老夫狂。
邴原泣学
李贽（明代）

邴原少孤，数岁时，过书舍而泣。师曰：“童子何泣？”原曰：“孤师易伤，贫师易感。夫书师，凡得学师，有亲也。一则愿其不孤，二则羡其得学，中心伤感，故泣耳。”师恻然曰：“欲书可耳！”原曰：“无钱资。”师曰：“童子苟有志，吾徒相教，不求资也。”于是遂就书。一冬之间，诵《孝经》《论语》。
春日旅怀呈知己
惟审（唐代）

生涯万事有苍苍，应任流萍便越乡。春水独行人渐远，

故园归梦夜空长。一声隔浦猿啼处，数滴惊心泪满裳。

不为知音皆鲍叔，信谁江上去茫茫。
次韵李久善近诗四首
郭印（宋代）

尘氛蒙帝阙，国难古来稀。
恻恻民情见，茫茫天道非。
愚衷千虑切，孤宦一身微。
万里瞻行在，神魂日夜飞。
谒孝陵
李时勉（明代）

桥陵一别恨归迟，松柏青青似旧时。汉室规模长在想，鼎湖云旧不胜思。

仪文尽洗前朝弊，礼乐终为后代规。对越威灵在天表，壮年不遇老来悲。